Fochville-vyf wil borgtog hêDie beskuldigdes Maandag by die landdroshof in Fochville. (Foto: Anja van der Merwe/Maroela Media) Die vyf beskuldigdes wat verlede week in hegtenis geneem is in verband met Natasha Wheeler Barnard (33) se moord, het Maandag in die landdroshof in Fochville aansoek om borgtog gedoen. Maryna Doyle (37), haar kêrel, Sidney Scheepers (41), Cecilia Storbeck (23), Twane Wienand (31) en Rudolf Pretorius (23) het Maandag vir die tweede keer sedert hul inhegtenisneming in die beskuldigdebank verskyn. Barnard is na bewering op 3 Maart in The Boule Vard-restaurant en ‑kroeg in Fochville aangerand en toe by haar ma se huis afgelaai. Paramedici het haar later dood verklaar. Sy het beserings gehad wat daarop gedui het dat sy aangerand is. Volgens die vyf beskuldigdes se verskeie regsverteenwoordigers, sal dit in die belang van geregtigheid wees dat die beskuldigdes op borgtog vrygelaat word. Die regsverteenwoordigers het ook aangedui dat nie een van die beskuldigdes ’n vlugrisiko is nie omdat al vyf geverifieerde woonadresse kan verskaf. Die regsverteenwoordigers het ook aangevoer dat nie een van hul kliënte ’n gevaar vir die samelewing inhou nie en ook nie vorige veroordelings teen hulle het nie. Natasha Wheeler Barnard se ma, Frieda, suster, Chantell, en pa, John. (Foto: Anja van der Merwe/Maroela Media) Boyle se regsverteenwoordiger het ook daarop gedui dat sy vir twee minderjarige kinders, onderskeidelik 15 en 12 jaar oud, sorg en dat hulle daaronder sal ly indien sy agter tralies moet bly. Volgens Scheepers se regsverteenwoordiger moet hy ook finansieel vir sy twee minderjarige kinders sorg wat in KwaZulu-Natal saam met hul biologiese ma woon. Volgens die regsverteenwoordigers sal die beskuldigdes, indien hulle agter tralies moet bly, ernstige emosionele skade ly en dit sal ook druk op hul fisieke gesondheid plaas. Die staat het aangedui dat hy die borgtogaansoek teenstaan en het die ondersoekbeampte A.O. Kitty Fourie as eerste getuie ingeroep om die feite rakende die ondersoek weer te gee. Maroela Media het vroeër berig daar het die aand van 3 Maart ’n argument in The Boule Vard-restaurant en ‑kroeg uitgebreek waarby Barnard en die vyf beskuldigdes glo betrokke was. Doyle het na bewering Barnard se broer gebel en gesê Barnard is dronk en wil nie in die motor klim nie. Hulle het haar (Barnard) daarna glo na haar ma se huis – waar sy in daardie stadium gewoon het – geneem en in die oprit uit die motor gegooi. Haar ma het die paramedici ontbied, wat haar later dood verklaar het. Hou Maroela Media dop vir meer inligting oor die ondersoekbeampte se getuienis.